PACE แจ้งล้มสัญญาซื้อหุ้นคืน 3 กองทุนยักษ์เป็นทางการ!
PACE แจ้งล้มสัญญาซื้อหุ้นคืน 3 กองทุนยักษ์ Apollo Asia Sprint Holding Company Limited, Goldman Sachs Investments Holdings (Asia) Limited และ Mercer Investments (Singapore) Pte., Ltd. เป็นทางการ
19 ต.ค. 2560

จากกรณีที่บริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ได้ออกมาชี้แจงเมื่อวันที่ 11 ต.ค.60 ว่า บริษัทได้ทำการยกเลิกข้อตกลงสัญญา Consent Conditions Undertaking  (CCU) กับกลุ่มผู้ร่วมทุน 3 รายคือ Apollo Asia Sprint Holding Company Limited,Goldman Sachs Investments Holdings (Asia) Limited และ Mercer Investments (Singapore) Pte., Ltd. ซึ่งมีผลผูกพันให้บริษัทต้องรับซื้อหุ้นบุริมสิทธิบางส่วนคืนจากคู่สัญญารวมเป็นเงินจำนวน 3,747.6 ล้านบาท เป็นที่เรียบร้อยแล้ว
โดยบริษัทฯได้รับอีเมล์ยืนยันจากกลุ่มผู้ร่วมทุนดังกล่าวได้ยินยอมที่จะยกเลิกข้อตกลงลงสัญญา CCU โดยปัจจุบันอยู่ระหว่างการจัดเตรียมสัญญา และเอกสารทางกฎหมายที่เกี่ยวข้องกับการยกเลิกเพื่อนำส่งให้คู่สัญญาทุกฝ่ายลงนาม
ทั้งนี้ เมื่อบริษัทฯได้รับเอกสารยกเลิก CCU ฉบับลงนามครบถ้วนเรียบร้อย บริษัทฯจะนำส่งสำเนาหนังสือยกเลิกมายังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) พร้อมทั้งเผยแพร่ผ่านตลาดหลักทรัพย์แห่งประเทศไทยต่อไป
ล่าสุดบริษัทได้ชี้แจงเพิ่มเติมเรื่องการยกเลิกข้อตกลงสัญญา Consent Conditions Undertaking (CCU) กับApollo Asia Sprint Holding Company Limited, Goldman Sachs Investments Holdings (Asia) Limited และ Mercer Investments (Singapore) Pte., Ltd. (กลุ่มผู้ร่วมทุน) ว่า เมื่อวันที่ 18 ตุลาคม 2560 บริษัทฯและกลุ่มผู้ร่วมทุนได้บรรลุข้อตกลงร่วมกัน ได้ลงนามในหนังสือยกเลิก CCU ดังกล่าวแล้ว
ดังนั้น บริษัทฯ จึงไม่มีภาระผูกพันในการดำเนินการซื้อหุ้นบุริมสิทธิกลุ่ม ค ใน บริษัท เพซ โปรเจ็ค วัน จำกัด และ บริษัท เพซ โปรเจ็ค ทรี จำกัด รวมเป็นเงินจำนวน 3,747.6 ล้านบาท จากผู้ถือหุ้นบุริมสิทธิ          
 